Jakob der Lügner (film)
<s>Jakob der Lügner () je istočnonjemačko-čehoslovački igrani film snimljen 1974. godine u režiji Franka Beyera.</s><s>Predstavlja adaptaciju istoimenim romanom Jureka Beckera inspiriranim stvarnim događajima u Lođskom getu za vrijeme Drugog svjetskog rata.</s><s>Radnja se događa u jednoj istočnoevropskoj zemlji čije su jevrejske stanovnike njemački okupatori natjerali u geta, te izložili brutalnom zlostavljanju i stalnom odvođenju u logore smrti.</s><s>Protagonist, koga tumači Vlastimil Brodský, je jedan od njegovih stanovnika koji svojim susjedima tvrdi da posjeduje ilegalnu radio stanicu te im donosi fantastične vijesti o savezničkim pobjedama i skorom dolasku osloboditelja, te im tako daje nadu i diže moral.</s>

<s>Projekt je originalno nastao kao Beckerov filmski scenarij, odobren i predviđen za produkciju u Beyerovoj režiji 1965. godine; do nje, međutim, nije došlo jer je u međuvremenu Beyer pao u nemilost vladajuće Jedinstvene socijalističke partije Njemačke, kao i problema sa tadašnjim poljskim vlastima, koje su zbog osjetljivosti teme odbile dati dozvolu za snimanje na svojoj teritoriji.</s><s>Becker je umjesto toga scenarij preradio u roman, koji je objavljen 1969. godine te postigao veliki uspjeh i svom autoru donio mnoge prestižne nagrade.</s><s>Becker je iskoristio zanimanje zapadnonjemačke TV-mreže ZDF za eventualnu ekranizaciju da istočnonjemačke vlasti konačno uvjeri da se film treba snimiti.</s><s>Na kraju je film snimljen u koprodukciji sa Čehoslovačkom, gdje je geto "glumio" grad Most, predviđen za rušenje, ali još uvijek jedan od rijetkih sa netaknutom arhitekturom iz predratnog doba.</s>

<s>Film je svoju premijeru imao u crno-bijeloj verziji na programu istočnonjemačkog državnog TV-kanala DFF, dok je verzija u boji premijerno prikazana u kino-dvoranama na proljeće.</s><s>U ljeto je postao prvi istočnonjemački film prikazan na festivalu u tadašnjem Zapadnom Berlinu, gdje je Vlastimir Brodsky osvojio Srebrni medvjed za najboljeg glumca.</s><s>Film je izvezen u niz zemalja, i dobio je brojne pohvale.</s><s>Među zapadnim kritičarima se često navodilo da je Jakob der Lügner gotovo u potpunosti lišen komunističke propagandne, a među današnjim kritičarima se navodi kao jedno od rijetkih istočnonjemačkih ostvarenja koje se može nazvati filmom o Holokaustu u modernom smislu riječi.</s>

<s>Godine 1999. je snimljen hollywoodski remake Jacob the Liar sa Robinom Williamsom u glavnoj ulozi.</s>

<s>Uloga
 Vlastimil Brodský – Jakob Heym (njem. sinkronizacija: Norbert Christian)
 Erwin Geschonneck – Kowalski
 Henry Hübchen – Mischa
 Blanche Kommerell – Rosa Frankfurter
 Armin Mueller-Stahl – Roman Schtamm
 Peter Sturm – Leonard Schmidt
 Dezső Garas – Herr Frankfurter (njem. sinkronizacija: Wolfgang Dehler)
 Margit Bara – Josefa Litwin (njem. sinkronizacija: Gerda-Luise Thiele)
 Reimar J. Baur – Herschel Schtamm
 Zsuzsa Gordon – Frau Frankfurter (njem. sinkronizacija: Ruth Kommerell)
 Friedrich Richter – Dr. Kirschbaum
 Manuela Simon – Lina
 Hermann Beyer – Dežurni oficir</s>

<s>Klaus Brasch – Josef Neidorf
 Jürgen Hilbrecht – Schwoch</s>

<s>Vanjske veze</s>

<s>Istočnonjemački filmovi
Čehoslovački filmovi
Dramski filmovi
Ratni filmovi
Filmovi o Holokaustu</s>

